Alan Rickman

**Alan Sidney Patrick Rickman** (* 21. Februar 1946 in Hammersmith, London, England; † 14. Januar 2016 ok dor)) weer en britischen Theater- un Filmschauspeler as ok en Theaterspeelbaas.

## Biografie
### De fröhen Johren
Rickman weer in’n Londoner Stadtdeel Hammersmith boren as tweet vun veer Kinner vun en irisch-walisischen Familie. Sien Vadder weer kathoolsch, sien Mudder methodistisch. As he acht Johr oolt weer, is sien Vadder, de Fabrikarbeiter Bernard Rickman, an Lungenkrebs doodbleven. Sien Mudder Margaret Doreen Rose, borene Bartlett hett de veer Kinner vun doran alleen optogen. Se is 1997 storven.

In sien Kindheit hett Rickman sien Talent för Kalligrafie un Aquarellmaleree opdeckt. He hett dorüm en Stipendium kregen an de Privatschool *Latymer Upper*. As he sien Schollutbilln afslaten harr, hett he an’t *Chelsea College of Art and Design* en Utbilln as Grafikdesigner maakt. Mit Frünnen hett he dorna sien egene Firma *Graphiti* grünnt un eenige Johren lang in Soho in dissen Beroop arbeit. Mit 26 Johren kreeg he en Stipendium för de *[[Royal Academy of Dramatic Art]]* (RADA), de he vun 1972 bit 1974 besöcht hett. He hett sik in disse Tiet vör allen mit Theaterdramen vun William Shakespeare befaat. An’t Enn hett he noch den Emile-Litter-Pries, den Forbes-Robertson-Pries un de Bancroft-Gold-Medaille wunnen. Nebenbi hett he as Kledaaschmaker för Nigel Hawthorne un Ralph Richardson arbeit.

### Loopbahn
Alan Rickman hett mit teemlich veel verschedene experimentelle britische Theatergruppen tosamenarbeit, as to’n Bispeel an’t *Royal Court Theatre* in London in Tschechows *[[Čajka]]* (dt.: *Die Möwe*) oder Snoo Wilsons *The Grass Window*. He is ok dreemol bi’t Edinburgh International Festival optreden. Twüschendör harr he af un an Rullen in’t Feernsehn. 1980 speel he ü.a. de Rull *Mr. Slope* in de mehrdeeligen Verfilmen vun Anthony Trollope sien *Barchester Towers: The Barchester Chronicles* vun de BBC.

He hett butendem ok in een poor Stücken vun de Royal Shakespeare Company mitspeelt, ü.a. in *[[As You Like It]]* un *[[Les Liaisons dangereuses]]* (dt.: *Gefährliche Liebschaften*). De Inszenieeren vun *Les Liaisons dangereuses* is 1987 ok an’n Broadway opföhrt worrn. Rickman is för sien Rull as Vicomte de Valmont för den Tony Award nomineert worrn. Wiel disse Tiet in New York is em vun Joel Silver de Rull *Hans Gruber* in *Die Hard* anboden worrn, de 1988 den Grundsteen för sien internatschonale Filmloopbahn leggt hett. Siet de Tiet is Rickman op de Bühne – dor ok veel as Speelbaas – as ok in’t Feernsehn un in’t Kino veel an’t Wirken.

In britsche Filmen as *Sense and Sensiblility* oder *Truly, Madly, Deeply* hett he allgemeen mehr se sinnigeren Rullen speelt, wiel he in Hollywood-Produkschonen faken den Bösen verkörpert hett, as to’n Bispeel de Sheriff vun Nottingham in *Robin Hood: Prince of Thieves* oder den Terrorist Hans Gruber in *Die Hard*. Man, ok sien Talent op’t Rebeet vun de Kummedie hett he mehrfach ünner Bewies stellt as in *Galaxy Quest*, *Dogma* oder *Love Actually*.

1995 hett Alan Rickman as Speelbaas dat Stück *The Winter Guest* inszeneert, dat an’t Almeida Theatre in London opföhrt worrn is. Bi de Verfilmen vun dat Stück in’t Johr 1996 mit Emma Thompson und ehr Mudder Phyllida Law in de Hööftrullen weer he ok wedder Speelbaas un is för den Film sogor uttekent worrn. Den *Golden Globe* hett he 1996 as Dorsteller in de HBO-Verfilmen *Rasputin* kregen.

Siet 2001 is he sünners ok bi de jüngeren Tokiekers düchtig bekannt worrn dör sien Rull as Severus Snape in de Harry-Potter-Filmreeg. In de Originalfaten vun de Verfilmen *The Hitchhiker’s Guide to the Galaxy* geev he sien Stimm för den Roboter Marvin un höör 2005 to de Filmkru vun de grote Produkschoon *Le Parfum – Histoire d'un meurtrier* vun Tom Tykwer, wat de Verfilmen vun den Roman vun Patrick Süskind is. Wietere Filmen, in de he mitspeelt hett weern *Snow Cake*, *Sweeney Todd: The Demon Barber of Fleet Street* un *Bottle Shock*.

In’t Johr 2005 hett he an’t Royal Court Theatre de Regie föhrt bi dat Stück *My Name Is Rachel Corrie*, för dat he mit den *Theatregoers’ Choice Award* as beste Speelbaas uttekent worrn is. In’n September 2008 is he Speelbaas in Londoner Theater *Donmar Warehouse* bi dat Stück *Creditors* vun August Strindberg wesen.

Rickman is ok in musikaalsche Warken wedder to finnen, so as in en Leed, dat de engelsche Musiker Adam Leonard komponeert hett. Sien Stimm hett he 1992 ok to dat Album *[[Tubular Bells II]]* vun Mike Oldfield geven, op dat de in’t Stück „The Bell“ de Musikinstrumenten optellt. In’t Johr 2000 weer he in dat Musikvideo *In Demand* vun de Grupp Texas to sehn, as he mit de Singersche Sharleen Spiteri dör de Nacht föhrt un an een Tanksteed en Tango danst.

### Privatleven
Alan Rickman is siet 1968 mit de Politikerin un Professersche Rima Horton tosamen. Dat Poor leevt tosamen in London.

## Filmografie (Utwahl)

## Utteken
Alan Rickman weer bit hüüt för mehr as dörtig Filmpriesen un Utteken vörslahn un hett dorvun veerteihn winnen künnen, as to’n Bispeel:
* 1992: den *[[ALFS Award]]* in de Kategorie *Britsch Schauspeler vun’t Johr* för *Close My Eyes*.
* 1992: den *[[BAFTA Award]]* in de Kategorie *Best Nevendorsteller* för *Robin Hood: Prince of Thieves*.
* 1992: den *[[Evening Standard British Film Award]]* in de Kategorie *Best Schauspeler* för *Robin Hood: Prince of Thieves*.
* 1996: den *[[Emmy]]* in de Kategorie *Rutragen Hööftdorsteller in en Minireeg* för *Rasputin*.
* 1997: den *[[Golden Hugo]]* in de Kategorie *Best Film* för *The Winter Guest*.
* 1997: den *[[Golden Globe]]* in de Kategorie *[[Golden Globe Award/Best Hööftdorsteller – Mini-Serie oder TV-Film|Best Hööftdorsteller – Mini-Serie oder TV-Film]]* för *Rasputin*.
* 1997: den *[[Satellite Awards|Golden Satellite Award]]* in de Kategorie *Best Dorsteller – Mini-Reeg oder TV-Film* för *Rasputin*.
* 1997: den *[[OCIC Award]]* för *The Winter Guest*.
* 2008: den *[[Golden Space Needle Award]]* in de Kategorie *Best Schauspeler* för *Bottle Shock*.

Butendem is Rickman in’n Januar 2006 mit den *[[Theatregoers’ Choice Award]]* in de beiden Kategorien *Best Speelbaas* un *Best Nee Stück* för dat Theaterstück *My Name is Rachel Corrie* uttekent worrn.

## Borns


## Weblenken

* Biografie vun Alan Rickman (hoochdüütsch)